6.8.15

דברי הספד ליוכי

יוכי היקרה – יקירת הסתדרות הפסיכולוגים.

בשונה ממרבית האנשים שבאו היום ללוותך בדרכך האחרונה, לא היו לי, לצערי, לא הזכות ולא העונג, להכירך אלא רק לפני שנה וכמה חודשים.

אמנם שמעתי וקראתי כבר לפני כן, על פועלך ותרומתך להפ"י, אך למדתי להכירך לראשונה רק בתקופת "החפיפה" וחילופי התפקידים בינינו.

ואכן, כבר אז במפגש החגיגי (משהו) של חילופיי הועד המרכזי של הפ"י, היוצא והנכנס, לפני למעלה משנה, מצאתי לנכון לתת ביטוי להערכתי ותודתי לך לא רק על עזרתך, כי אם גם ובעיקר על הפרגון הגדול שהענקת לי בטוב ליבך.

במהלך השנה שחלפה אף הזדמן לי לשמוע ולהיווכח לא רק מחברים ועמיתים למקצוענו כפסיכולוגים, אלא גם מכל בעלי התפקידים הציבוריים עימם נפגשת בתוקף תפקידך, עד כמה גדולות הנעליים שהשארת לי. גם אלו שלא הסכימו בהכרח עם דעותיך ועמדותיך בנושאים שונים, כצפוי ושכיח במקומותינו וגם בהפ"י, הרבו לשתפני בהערכתם הרבה ביותר למסירות, האכפתיות, הענייניות והחוכמה שהפגנת וגילית בפועלך העצום והרב לחיזוק, הגנה וקידום של מעמד הפסיכולוגיה והפסיכולוגים בארץ.

משנכנסתי והתבססתי בתפקיד ושוב לא נזקקתי לכאורה לעזרה פורמאלית, את היית שם "מאחורי הקלעים" כדי ללוותני ברוב טובך ואישיותך קורנת החום, האכפתיות והנתינה. לא רק כשביקשתי עזרתך, אלא גם ובעיקר ביוזמתך, אם במיילים ואם בטלפונים, כדי לעוץ לי במגוון הנושאים המורכבים בפעילות הפ"י שעמדו ועדיין עומדים על הפרק. זו הייתה נתינה אמיתית מתוך מסירות מקצועית ואכפתיות אנושית, נטולת שיקולים של אגו ואינטרסים, ואשר סללה הדרך לידידות האמת שנרקמה בינינו ואשר נגדעה, לצערי, באיבה.

זו הייתה נתינה מהסוג שחז"ל קוראים לה "חסד של אמת". בדומה, להבדיל, להגעת האנשים הכה רבים היום ללוותך, מתוך כבוד, הערכה ואהבה רבה ולא מתוך ציפייה לתמורה ותגמול כלשהו.

אני סמוך ובטוח שגם אנו בהפ"י ולא רק משפחתך וחבריך נמשיך לנצור זכרך ורעיונותייך ואני רואה עצמי מחויב אישית לשאוף ללכת בדרכך, לטובת אותן מטרות ואינטרסים של טובת ציבור הפסיכולוגים ומקצוע הפסיכולוגיה בארץ.

יהיה זכרך ברוך!

ד"ר מאיר נעמן

יו"ר הסתדרות הפסיכולוגים בישראל